**Tânguirea unui soț părăsit**

*Aurel Oancea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Corcoduș crescut pe coastă,

M-a prins dorul de nevastă,

M-a prins dorul deodată

De nevasta mea plecată.

S-a dus în Italia,

Nu mai știu nimic de ea.

Spune-mi și tu, corcoduș,

Ce să mai fac eu acuș?

Am un an de când sunt solo.

Ce-o fi făcând ea acolo?

Nu cred că o duce bine,

Dacă nu e lângă mine.

Unii amici îmi zâmbesc,

Alții mă compătimesc.

Sunt și dame ce mă vor

Prins în farmecele lor,

Dar eu stau ca prostu-acasă,

Cu celularul pe masă

Și mai sper într-o minune:

Poate-poate o să sune.

De ce nu-mi dă niciun bip?

Poate și-a găsit un tip?

Doamne, ce-mi mai vine-n minte!...

Nu se poate, e cuminte.

Totuși, e un an de când

Nu mi-a scris măcar un rând.

Corcoduș, pica-ți-ar poama,

Zău că-mi vine să-mi fac seama!